**Bevezető**

2013 szeptemberében a Nemzeti Média- és Hírközlési Hatóság a 90 Decibel Project közreműködésével online kérdőívet állított össze a látás- és hallássérült emberek médiafogyasztási szokásainak és véleményének megismerése céljából. Az alábbiakban a látássérült mintára vonatkozó eredményeket foglaltuk össze.

A kérdőív négy kérdéscsoportot tartalmazott, melyek a válaszadók tévé, rádió és internet használati szokásainak, valamint a narrált produkciók ismeretének a feltérképezésére irányultak. Megkérdeztük többek között, hogy milyen eszközökkel rendelkeznek, mennyi időt töltenek tévénézéssel, rádióhallgatással, illetve a világhálón, valamint mely médiaszolgáltatókat és milyen műsorokat követnek leginkább figyelemmel.

A felmérés nem tekinthető reprezentatívnak, az online kérdőív kitöltése önkéntes alapon történt. Vizsgálatunk egy kislétszámú, nehezen elérhető csoportra irányult, az érintetteket közvetlenül nem tudtuk megkeresni. Az információk és a kérdőív terjesztésében budapesti és vidéki látássérült szervezetek, egyesületek működtek közre. Az érdekvédelmi szervezetek és egyesületek közvetítésével kértük fel az érintetteket a válaszadásra, juttattuk el hozzájuk a kérdőívre mutató hivatkozást, valamint arra kértük őket, hogy az internettel nem rendelkező tagjaiknak nyújtsanak segítséget a kitöltéshez.

A kérdéssor megválaszolására egy bő hónap állt rendelkezésre, mely idő alatt 286 felhasználható kérdőív született.

A kérdőívet megközelítőleg fele-fele arányban töltötték ki nők és férfiak. A válaszadóknak több mint 42 százaléka az ötven év feletti korosztályba, egyötöde pedig a 29 év alatti korcsoportba tartozott. Legcsekélyebb mértékben a fővárosban élő látássérültek osztották meg a véleményüket. A legaktívabb válaszadóknak az ötven év feletti nők bizonyultak.

A válaszadói hajlandóság a középiskolai végzettségűek körében volt a legmagasabb, míg az általános iskolai, a szakmunkás és a felsőfokú végzettséggel rendelkezők közel azonos arányban képviseltették magukat.

A grafikonok százalékos értékei kerekítettek, ezért összegük a megoszlások tekintetében eltérhet a 100 százaléktól. Egyes kérdéseknél több válasz is adható volt, így ezek összege meghaladhatja a 100 százalékot.

**A válaszadók összetétele nem, életkor, lakóhely és a látássérülés jellege szerint (%)**

|  |  |  |
| --- | --- | --- |
| neme | férfi | 45,3 |
| nő | 54,7 |
| életkor | 1-29 év | 20,9 |
| 30-39 év | 16,1 |
| 40-49 év | 19,8 |
| 50-59 év | 21,6 |
| 60 felett | 21,6 |
| iskolai végzettség | általános iskola | 15,8 |
| szakmunkásképző | 19,8 |
| középiskola | 35,6 |
| főiskola | 15,1 |
| egyetem | 13,7 |
| lakóhely településének típusa | község | 20,4 |
| város | 34,3 |
| megyeszékhely | 25,7 |
| főváros | 19,6 |
| látássérülés jellege | vak | 43 |
| aliglátó | 33 |
| gyengénlátó | 18 |

**Televízió**

A tévénézési szokásokban nincs jelentős különbség a látó és a látássérült emberek között. A látássérültek is magas arányban követik a tévéműsorokat, többségük háztartásában található televízió.

Az NMHH megrendelésére 2012-ben és 2013-ban két reprezentatív felmérés is készült a magyar lakosság és ezen belül a fogyatékkal élők médiafogyasztási szokásairól. A TÁRKI adatai szerint a háztartások 99 százalékában található televízió, és a felnőtt lakosság többsége a hét minden napján néz tévét (73%). A csatornák között az RTL Klub, a TV2 és az m1 a legnépszerűbb. A hétköznapi tévézés átlaga 2,82 óra, a hétvégi napi átlagos tévénézésre fordított idő 3,45 óra.[[1]](#footnote-1)

A látássérült emberek háztartásainak 91 százaléka rendelkezik televízióval. A felnőtt lakosság körében a tévé-előfizetéseknek több mint fele 50-nél több csatornát biztosít, egyhatoduk pedig 70-nél is többet. A tévé-előfizetéssel rendelkező látássérültek arányai nem térnek el jelentősen a teljes lakosságétól. A látássérültek körében a tévé-előfizetések 66 százaléka már valamilyen digitális vételi lehetőséget biztosít. Ugyanakkor a digitális előfizetéssel rendelkező látássérülteknek csak 9 százaléka használ akadálymentesített set-top boxot.[[2]](#footnote-2)

Felmérésünk adatai a reprezentatív vizsgálatok eredményeivel közel egyező értékeket mutattak. A válaszadók 93 százalékának van televíziója, továbbá 86,1 százalékuk mindkét eszközzel, tehát televízióval és rádióval egyaránt rendelkezik, 53,7 százalékuk naponta 1-3 órát tölt tévézéssel, többségük este 18-24 óra között követi figyelemmel a műsorokat (86,4%).

1. **ábra: Egy átlagos hétköznapon hány órát tölt tévézéssel? (%)**

**2. ábra: Tévézéssel töltött idő a látássérülés nagyságának függvényében (%)**

Hasonlóan a reprezentatív közvélemény-kutatással nyert adatokhoz, a legnépszerűbb csatornáknak a megkérdezettek között az RTL Klub, a TV2 és az m1 számítottak.

**3. ábra: Melyik három csatorna műsorát nézi legszívesebben?**

Az eredmények szerint elsősorban a hírműsorok, az ismeretterjesztő programok, valamint a sorozatok és a mozifilmek érdeklik leginkább a válaszadókat.

**4. ábra: Mely tévéműsorok érdeklik a legjobban? (%)**

**Rádió**

A rádiók műsorát a látássérült emberek a látó társaikkal egyenértékűen tudják élvezni. A kérdőívet kitöltők közül legtöbben 1-2 órát töltenek a készülék mellett naponta, de tőlük alig maradnak el létszámban a naponta négy óránál is többet rádiózók.

**5. ábra:** **Naponta átlagosan hány órát tölt rádióhallgatással? (%)**

A rádiót legtöbben délelőtt hat és tizenkét óra között hallgatják (56,2%), valamint egyötödük délután tizenkettő és hat óra között is rádiózik, este azonban már inkább a tévénézés dominál.

A válaszadók az országos rádióadók közül leggyakrabban a Kossuth és a Petőfi rádiót, illetve a Class FM-et hallgatják. Az országos adókon kívül pedig legtöbben a helyi rádiók műsorait kísérik figyelemmel.

**6. ábra: Melyik három rádióadó műsorát hallgatja legszívesebben? (%)**

A rádióműsorok közül a hírműsorok, a zenei és ismeretterjesztő programok a legnépszerűbbek, de szívesen hallgatnak a válaszadók kabarét és rádiójátékokat is. Arra a kérdésre, hogy ismer-e speciálisan látássérülteknek készült rádióműsort, 33 százalékuk ugyan igennel válaszolt, de a műsorok címére már nem emlékeztek, illetve csupán 10 százalékuk tudta a rádióadót megnevezni (Kossuth Rádió, Hobby Rádió).

**7. ábra: Milyen rádióműsorok érdeklik leginkább? (%)**

**Internet**

A látássérült emberek számára a számítógép a társadalomba történő beilleszkedés, a kommunikáció és az információszerzés fontos eszközét jelenti. A számítógépek segítik őket a tanulásban, a munkavállalásban, a szabadidő hasznos eltöltésében, és megkönnyítik számukra a mindennapi életet.

A látássérültek háztartásaiban 71 százalékos a vezetékes internettel való ellátottság. Az igénybe vett technológiák terén nincs lényeges különbség a fogyatékossággal élők és a többiek között: a piacvezető technológia minden csoportnál a koaxiális kábelen érkező kábeltévés internet. A látássérültek 56 százaléka használ valamilyen speciális eszközt, leggyakrabban képernyőolvasó és számítógép-beszéltető programokat, vagy okostelefonos alkalmazásokat vesznek igénybe (Ariosz Kft.).

A képernyőolvasó program kimondja a leütött billentyűket és hangszórón keresztül felolvassa a képernyőn látható szövegeket. Segítségével a vak emberek is majdnem ugyanúgy tudják használni a számítógépet, mint a látó társaik, tudnak fájlokat kezelni, szöveget szerkeszteni, táblázatokat kezelni, e-mailezni és weboldalakat böngészni. A gyengénlátó felhasználók a Windows kisegítő lehetőségeit, vagy speciális képernyőnagyító programokat vehetnek igénybe, amelyek kinagyítják és nagyobb kontraszttal, vagy eltérő színekkel jelenítik meg a képernyő tartalmát.

A weboldalakon való eligazodás tekintetében könnyebb a helyzet az eleve az internetre íródott lapok esetében. A szakemberek egy része hibának tartja a látássérült felhasználók elkülönítését, a szegregált oldalak készítését, mivel az elkülönített oldalakat ritkán frissítik, és a tartalomnak csak egy részét közlik. Véleményük szerint a grafikus weboldalak túlnyomó többsége könnyen vakbaráttá tehető úgy, hogy az információk összessége a vak felhasználók számára is elérhető legyen (Fábri Tímea és Szatmári Péter: A látássérült emberek számítástechnikai lehetőségei 2007).

A Tárki felmérése szerint a felnőtt lakosságnak több mint a fele szokott internetezni. Legtöbben alkalmi internetezők, ők napi két óránál kevesebb időt töltenek a világhálón. Az internetezők leggyakrabban információt keresnek a weben, második leggyakoribb tevékenység a böngészés, harmadik pedig az e-mailezés. A hétköznapi internetezés napi átlaga 1,91 óra, míg a hétvégi napi böngészés átlaga 2,14 óra.

Felmérésünkben az említett vizsgálatok adataihoz hasonló eredményeket kaptunk, miszerint a válaszadók 84,6 százalékának van számítógépe és 76,6 százalékuk rendelkezik internettel. A kérdőívet kitöltők 70 százaléka használ valamilyen segítő programot, közülük legtöbben a JAWS, az NVDA és a MAGIC programokat említették.

**8. ábra: Számítógépén rendelkezésre áll valarmilyen számítógép-használatot segítő program?**

Összevetve a segítő programok használatát a látássérülés mértékével az látható, hogy legnagyobb mértékben a vak felhasználók rendelkeznek a segítő programokkal.

**9. ábra: A látássérülés mértékének és a segítő programok futtatásának összefüggései (%)**

Az internetezők számára elsősorban információszerzésre, másodsorban pedig kapcsolattartásra szolgál a világháló. Főként otthon használják a számítógépet (83%) és az internetet (75%), de 24 százalékuknak a munkahelyén is rendelkezésére állnak az eszközök.

**10. ábra: Milyen célra használja az internetet elsősorban?**

A válaszadók egyötöde naponta átlagosan 2-3 órát internetezik, és megközelítőleg hasonló arányban vannak jelen a négy óránál többet netezők is.

**11. ábra: Naponta átlagosan hány órát internetezik? (%)**

Arra a kérdésre, hogy elsősorban honnan szerzik be a tájékozódáshoz szükséges információkat, a kérdőívet kitöltők közel egyenlő arányban említették az internetet és a televíziót.

**12. ábra: A tájékozódáshoz szükséges információk forrása (%)**

Megkérdeztük az érintetteket, hogy igényelnének-e olyan interneten/okostelefonon elérhető oldalt, ahol kifejezetten csak akadálymentesített tartalmakat találnak? A válaszadók 39,9 százaléka igen, 45,1 százaléka ellenben nem igényli a speciális oldalakat, 15 százalékuk pedig nem tudta eldönteni, hogy szüksége van-e erre a szolgáltatásra.

**Narráció**

A narráció (audio description) a vizuális elemeket tartalmazó művészeti ágakban használatos módszer, amellyel a vizuális elemeket a nyelv segítségével újrakódolják, így elérhetővé és befogadhatóvá teszik a műalkotásokat a látássérült emberek számára. Maga a műalkotás lehet film, színházi előadás, múzeumi tárlatvezetés, vagy tévéműsor. Ez utóbbi esetben a képernyőn zajló cselekményt és a nem egyértelmű hangokat a történéssel egy időben, szóban ismertetik a nézővel a műsor során. A látó és a látássérült néző egyszerre kaphatja meg a képi információt – a látó a képről, a látássérült a hanganyagból.

A narrációval ellátott produkciókra vonatkozó kérdésekkel elsősorban azt kívántuk felmérni, hogy az érintettek ismerik és igénylik-e ezt a lehetőséget, és volt-e már módjuk ilyen speciális előadást vagy műsort megtekinteni.

A kérdőívet kitöltők 36 százaléka hallott már arról, hogy vannak narrációval ellátott műsorok, de több mint felük (50,7%) még nem vett részt ilyen előadáson. A válaszolók elsősorban mozifilmeket és ismeretterjesztő műsorokat szeretnének narrációval nézni a televízióban.

**13. ábra: Látott már narrációval ellátott TV-műsorokat, filmeket, színházi előadásokat?**

**14. ábra: Milyen TV-műsorokat tekintene meg szívesen narrációval?**

A felmérés eredményeit összefoglalva elmondható, hogy a tévénézési és a rádióhallgatási szokásokban nincs jelentős különbség a látó és a látássérült emberek között. A látássérültek többsége is rendelkezik tévével, rádióval és számítógéppel, melyeket a lakossági átlaghoz hasonló óraszámban és gyakorisággal használnak, valamint a médium és műsorpreferenciáik is megegyeznek. A számítógép és az internet használatában fellépő nehézségek és akadályok leküzdésében számos alternatív megoldás és eszköz segíti a látássérült felhasználókat. A szegregált oldalak használatára vonatkozóan megosztott a válaszadók véleménye, ellenben a narrációval ellátott előadások és műsorok iránt határozott igény fogalmazódott meg a részükről.

1. A korhatárjelölések és a kiskorúakra ártalmas tartalmak szabályozásának lakossági megítélése Tárki Zrt. 2012 [↑](#footnote-ref-1)
2. Participációs fogyasztói érzékelésvizsgálat Ariosz Kft.2013 [↑](#footnote-ref-2)